'n ATKV-Woordveertjie vir Storiewerf
Tydens ’n luisterryke en feestelike aand van woorde en wenners, is die ontvangers van vanjaar se ATKV-Woordveertjies op Vrydag, 11 September by D’Aria in Durbanville aangewys. Die Woordveertjies is vanjaar vir die agtste keer aangebied. Sewentien Woordveertjies is toegeken vir uitsonderlike prestasie rondom die Afrikaanse woord. Die Toekenning vir Leesbevordering in Afrikaans gaan vanjaar aan Storiewerf - Prof. Franci Greyling. (Foto: Izak de Vries)
Sandra Prinsloo was die gasvrou, saam met ’n groep jong en talentvolle akteurs, onder andere Cintaine Schutte, Carel Nel, Whaden Johannes, Greta Pietersen en Bianca de Klerk. Onder leiding van regisseur Hennie van Greunen, was die Woordveertjies meer as ’n gewone toekenningsgeleentheid - dit was toekenningsteater in die ware sin van die woord en ’n viering van die Afrikaanse woordkuns. ’n Spesiale ATKV-Woordveertjie is aan Litnet toegeken vir Uitnemende Bydrae tot die Woordkuns. Litnet is die oudste Afrikaanse virtuele gemeenskap - dis in 1999 gestig met Etienne van Heerden as stigter-redakteur en spog reeds met meer as 170 000 bydraes in die argief.
Die ATKV-Prosaprys se beoordelaars was Thys Human, Riana Scheepers en Kirby van der Merwe met die wenner: Kamphoer - Francois Smith (Tafelberg).
Die kategorie Prys vir Liefdesroman se beoordelaars was Shireen Crotz, Carina Hanekom en Madri Victor met die wenner: Ewebeeld - Chanette Paul (LAPA Uitgewers).
Diana Ferrus, Margot Luyt en Bernard Odendaal was die beoordelaars vir die Prys vir Poësie met die wenner: Mede-wete - Antjie Krog (Human & Rousseau).
Die Prys vir Romanses se beoordelaars was Carol-Ann Johnson, Didi Potgieter en Kobie van Aswegen. Vanjaar se ATKV-Woordveertjie gaan aan: Ridder in ’n wit jas - Marie-Louise Steyn (skuilnaam: Amelia Strydom) (Hartklop).
Die kategorie Prys vir Spanningslektuur is beoordeel deur Sam Cooper, Dirk Jordaan en Kay Karriem met die wenner: Donker spoor - Martin Steyn (LAPA Uitgewers).
Shirley Ellis, Juanita Swanepoel en Wim Vorster was die beoordelaars vir die Prys vir Dramateks met die wenner: Die dag is bros - Wessel Pretorius.
Voorleeskategorie: Graad RR - 1
Skrywer: Marita van der Vyver (LAPA Uitgewers) - Die coolste ouma op aarde
Illustreerder: Zinelda McDonald (LAPA Uitgewers) - Die coolste ouma op aarde
Selfleeskategorie: Graad 2 - 3
Skrywer: Fanie Viljoen (LAPA Uitgewers) - Plons
Illustreerder: Arnelle Woker (LAPA Uitgewers) - Plons
Skrywer: Elizbè van der Colff (Tafelberg) - Nina en die funky eksperiment
Illustreerder: Chris Venter (Tafelberg) - Nina en die funky eksperiment
Skrywer: Jaco Jacobs (Tania Brink) (LAPA Uitgewers) - Wian Verwey het ’n crush op my
Skrywer: Marisa Haasbroek (LAPA Uitgewers) - Iewers vlieg daar fairy dust
Hennie van Greunen was die regisseur van die produksie. Dit was 'n besondere aand.